Iċ-ċittadini u n-negozji Ewropej se jibbenefikaw minn integrazzjoni finanzjarja iktar profonda u sistema finanzjarja iktar stabbli, permezz tal-pjanijiet tal-Kummissjoni biex tħaffef it-tlestija tal-partijiet neqsin tal-Unjoni Bankarja. L-Unjoni Bankarja għandha tiġi kkompletata jekk trid trendi l-potenzjal sħiħ tagħha biex l-Unjoni Ekonomika u Monetarja (UEM) ssir iktar stabbli u reżiljenti għax-xokkijiet, filwaqt li tiġi llimitata l-ħtieġa għal qsim tar-riskju pubbliku. Dan huwa ta' benefiċċju għas-Suq Uniku kollu. Filwaqt li tibni fuq il-progress sinifikanti li nkiseb diġà, il-Kummissjoni llum qed tippubblika Komunikazzjoni li tistabbilixxi passaġġ ambizzjuż iżda realistiku biex tiżgura qbil dwar l-elementi pendenti kollha tal-Unjoni Bankarja, abbażi tal-impenji eżistenti mill-Kunsill. Dan se jsir qabel is-Summit tal-Ewro f'Diċembru, fejn it-tlestija tal-Unjoni Bankarja se ikun parti mid-diskussjonijiet dwar aktar approfondiment tal-UEM. Flimkien mal-Unjoni tas-Swieq Kapitali (USK), Unjoni Bankarja kompleta se tippromwovi sistema finanzjarja stabbli u integrata fl-UE. Fid-diskors tiegħu dwar l-Istat tal-Unjoni, il-President Juncker tenna li l-Unjoni Bankarja tista' tiffunzjona biss jekk it-tnaqqis tar-riskju u l-kondiviżjoni tar-riskju jmorru id f'id. Il-Kummissjoni diġà pproponiet miżuri għal iktar tnaqqis tar-riskju u ġestjoni mtejba tar-riskju fil-banek. F'Novembru li għadda, il-Kummissjoni diġà ppreżentat pakkett komprensiv ta' tnaqqis ta' riskju b'tibdiliet fil-leġiżlazzjoni bankarja. Isssa l-Kummissjoni qed tħeġġeġ lill-Parlament Ewropew u lill-Istati Membri biex jimxu 'l quddiem malajr. Filwaqt li tirrikonoxxi x-xejra attwali ta' livelli li qed jonqsu ta' self improduttiv (NPLs), il-Kummissjoni qed tissuġġerixxi miżuri ġodda biex jitnaqqas is-self improduttiv u biex il-banek ikunu megħjuna jiddiversifikaw l-investimenti tagħhom fil-bonds sovrani. Mil-lat tal-kondiviżjoni tar-riskju, il-Kummissjoni qed tistipula xi suġġerimenti biex jiġi ffaċilitat il-progress fil-Parlament Ewropew u l-Kunsill dwar passi lejn Skema Ewropea ta' Assigurazzjoni tad-Depożiti (EDIS), li tiggarantixxi d-depożiti taċ-ċittadini fl-Unjoni Bankarja f'livell ċentrali, li huwa element, ferm importanti u nieqes tal-Unjoni Bankarja. Il-Komunikazzjoni tfassal ukoll passi mgħaġġla lejn garanzija ta' kontinġenza fiskali komuni bħala l-aħħar għażla, li diġà fl-2013, l-Istati Membri kienu impenjaw ruħhom għaliha, li tiżgura li s-sistema tkun robusta u li tiżgura li l-Fond Uniku ta' Riżoluzzjoni (SRF) ikollu biżżejjed riżorsi biex jittratta magħhom anki f'każ ta' diversi riżoluzzjonijiet bankarji kbar simultanji. Il-Viċi President Valdis Dombrovkis, responsbabli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Unjoni Bankarja kompluta hija essenzjali għall-futur tal-Unjoni Ekonomika u Monetarja u għal sistema finanzjarja li tappoġġja l-impjiegi u t-tkabbir. Irridu settur bankarju li jassorbi l-kriżijiet u jikkondividi r-riskji permezz ta' kanali privati, biex b'hekk jiġi żgurat li l-kontribwenti tat-taxxa ma jkunux l-ewwel biex iħallsu. Illum qed nippreżentaw ideat prammatiċi biex nimxu ‘l quddiem bil-kondiviżjoni tar-riskju u t-tnaqqis tar-riskju b'mod parallel. Nisperaw li dawn se jkunu punti utli ta' riflessjoni għall-koleġiżlaturi tal-UE biex jilħqu kunsens dwar il-miżuri li għad fadal sal-2018.” Karatteristiċi ewlenin tal-Komunikazzjoni Ftehim rapidu dwar il-Pakkett Bankarju Illum il-Kummissjoni qed tappella lill-Parlament Ewropew u lill-Istati Membri biex jadottaw malajr kemm jista' jkun il-proposti tagħha biex jitnaqqsu r-riskji u tissaħħaħ ir-reżiljenza tal-banek tal-UE. Il-Kummissjoni ppreżentat dan il-pakkett komprensiv ta' riformi f'Novembru tal-2016. Il-proposti jinkludu l-elementi li fadal tar-regoli li sar qbil dwarhom fi ħdan il-Kumitat ta' Basel dwar is-Superviżjoni Bankarja (BCBS) u l-Bord għall-Istabilità Finanzjarja (FSB). Dawn jimmiraw li jikkompletaw l-aġenzija regolatorja ta' wara l-kriżi billi jiżguraw li r-regoli jindirizzaw l-isfidi li fadal għall-istabbiltà finanzjarja. Fl-istess ħin, ir-riforma se tippermetti li l-banek ikomplu jiffinanzjaw l-ekonomija reali. Progress dwar l-Iskema Ewropea ta' Assigurazzjoni tad-Depożiti Id-depożitanti kollha fi ħdan l-Unjoni Bankarja għandhom igawdu mill-istess livell ta' protezzjoni, indipendentement mill-pożizzjoni ġeografika tagħhom. Biex jiġi ffaċilitat il-ħolqien ta' suq uniku Ewropew ta' Assigurazzjoni tad-Depożiti (EDIS) u jinkoraġġixxi l-progress fin-negozjati li għaddejjin, il-Kummissjoni issa qed tissuġġerixxi l-possibbiltà ta' xi passi rigward il-fażijiet u l-iskeda ta' żmien tal-EDIS. L-ideat proposti jfittxu li jindirizzaw il-fehmiet diverġenti u t-tħassib li tqajjem fil-Parlament Ewropew u l-Kunsill. B'mod partikolari, il-Komunikazzjoni tal-lum qed tissuġġerixxi li jkun hemm diskussjoni biex l-introduzzjoni ta' EDIS ssir b'mod iktar gradwali meta mqabbel mal-proposta oriġinali ta' Novembru tal-2015. Ikun hemm biss żewġ fażijiet: fażi ta' riassigurazzjoni iktar limitata u imbagħad koassigurazzjoni. Madankollu l-progress għal din it-tieni fażi jkun bil-kundizzjoni li jkun hemm progress fit-tnaqqis tar-riskji, inkluż NPLs. Fil-fażi ta' riassigurazzjoni, l-EDIS jipprovdi biss kopertura ta' likwidità għal Skemi nazzjonali ta' Garanzija tad-Depożiti (SGD). Dan ifisser li huwa ser ikun qiegħed jipprovdi temporanjament il-mezzi biex jiġi żgurat li kwalunkwe telf żborżat bi sħiħ f'każ li bank ikun fi kriżi, filwaqt li l-SGDs nazzjonali ikunu meħtieġa iħallsu lura kompletament dan l-appoġġ, filwaqt li jiżguraw li kwalunkwe telf ikompli jkun kopert fil-livell nazzjonali. Fil-fażi tal-koassigurazzjoni l-EDIS ukoll ikopri t-telf progressivament. Garanzija ta' kontinġenza fiskali għall-Unjoni Bankarja Meta ġie stabbilit il-Mekkaniżmu Uniku ta' Riżoluzzjoni (SRM), l-Istati Membri qablu dwar l-importanza ta' garanzija ta' kontinġenza komuni għall-Fond Uniku ta' Riżoluzzjoni (SRF), biex tiġi protetta l-istabbiltà finanzjarja. Dan sabiex jiġi żgurat li wara li l-investituri privati jkunu ġarrbu t-telf permezz tar-rikapitalizzazzjoni interna, jekk ikun meħtieġ il-fond ikollu riżorsi suffiċjenti biex jindirizza riżoluzzjoni bankarja ewlenija, jew bosta riżoluzzjonijiet bankarji li jseħħu wara xulxin malajr. Kwalunkwe spejjeż jiġu rkuprati mis-settur bankarju sabiex tiġi żgurata n-newtralità fiskali fuq medda medja ta' żmien. Id-Dokument ta' riflessjoni tal-Kummissjoni dwar l-Approfondiment tal-Unjoni Ekonomika u Monetarja identifika linja ta' kreditu mill-Mekkaniżmu Ewropew ta' Stabbiltà (MES) bħala l-aħjar għażla. Din il-ħidma kontinwa teħtieġ li tiġi minsuġa mal-pakkett ta' proposti mistenni tal-Kummissjoni għall-approfondiment tal-UEM tal-Ewropa li se jinkludi proposta għat-trasformazzjoni tal-MES f'Fond Monetarju Ewropew, fi ħdan il-qafas tal-liġi tal-Unjoni. F'dan il-kuntest, se jkun importanti wkoll li jkun żgurat proċess effiċjenti tat-teħid tad-deċiżjonijiet li jippermetti l-iskjerament rapidu tal-garanzija ta' kontinġenza, f'sitwazzjonijiet tal-aħħar. It-Tnaqqis ta' self improduttiv Il-Kummissjoni diġà qed taħdem fuq pakkett komprensiv ta' miżuri biex jitnaqqas il-livell eżistenti ta' NPLs u jipprevjenu l-akkumulazzjoni ta' NPLs fil-ġejjieni, kif miftiehem mill-Kunsill tal-11 ta' Lulju 2017. Il-pakkett, li għandu jiġi adottat fir-rebbiegħa tal-2018, se jinkludi: pjan ta' azzjoni għal kumpaniji nazzjonali maniġerjali tal-assi; miżuri leġiżlattivi biex ikompli l-iżvilupp tas-swieq sekondarji għall-NPLs u titjieb il-kapaċità ta' kredituri biex jirkupraw il-valur minn self garantit; rapport li jesplora l-possibbiltà ta' proposta leġiżlattiva li tintroduċi salvagwardji prudenzjali statutorji kontra n-nuqqas ta' proviżjonament tal-NPLs il-ġodda; kif ukoll triq 'il quddiem sabiex titrawwem it-trasparenza fuq l-NPLs fl-Ewropa. Barra minn hekk, fir-rapport tar-rieżami tal-MSU ppubblikat illum ukoll, li jagħmel valutazzjoni pożittiva tal-ewwel snin tal-operat tal-MSU, il-Kummissjoni qed tikkjarifika s-setgħat ta' superviżjoni biex jiġu aġġustati l-livelli ta' proviżjonament tal-banek fir-rigward ta' self mhux produttiv (NPLs) għal skopijiet superviżorji. Possibbiltà ta' miżuri għal Titoli Appoġġati minn Bonds Sovrani Biex jinstabu soluzzjonijiet prammatiċi biex jitnaqqas iċ-ċirku vizzjuż bejn il-banek u s-sovrani, il-Kummissjoni tfakkar il-ħidma li għaddejja tal-Bord Ewropew dwar ir-Riskju Sistemiku fuq it-titoli appoġġati minn bonds sovrani (SBBS). Il-Kummissjoni se tikkunsidra l-eżitu ta' din il-ħidma bil-ħsieb li fl-2018 tressaq proposta biex tippermetti l-iżvilupp ta' SBBS. L-SBBS jistgħu jgħinu lill-banek jiddiversifikaw il-parteċipazzjoni tagħhom ta' bonds sovrani. Jistgħu jkunu wkoll sors ġdid ta' kollateral ta' kwalità għolja għall-użu fi tranżazzjonijiet finanzjarji bejn il-fruntieri. Inkomplu niżguraw superviżjoni ta' kwalità għolja Kif imsemmi fir-Rieżami ta' Nofs it-Terminu tal-Unjoni tas-Swieq Kapitali, il-Kummissjoni se tipproponi wkoll f'Diċembru 2017, li l-kumpaniji kbar li jwettqu attivitajiet simili għal dawk bankarji jkunu kkunsidrati bħala istituzzjonijiet ta' kreditu u jistgħu jkunu suġġetti għal superviżjoni bankarja. Fl-Unjoni Bankarja jiġu sorveljati fil-qafas tal-Mekkaniżmu Superviżorju Uniku (MSU), inkluż mill-Bank Ċentrali Ewropew. Dan se jiżgura li r-regoli prudenzjali jiġu applikati b'mod konsistenti u li kemm il-kumpaniji kbar ta' investiment kif ukoll l-istituzzjonijiet ta' kreditu jkunu suġġetti għall-istess standards għolja ta' superviżjoni. Sfond Fl-2012 il-Kummissjoni pproponiet Unjoni Bankarja li kellha twassal sabiex is-settur bankarju ikun f'pożizzjoni iktar soda u terġa' tinkiseb il-fiduċja fil-euro. L-Unjoni Bankarja hija bbażata fuq rekwiżiti prudenzjali aktar bsaħħithom għall-banek. Tikkonsisti f'superviżjoni tal-banek, reġoli għall-ġestjoni ta' banek li jkunu qed ifallu kif ukoll protezzjoni aħjar għad-depożitanti. L-ewwel żewġ pilastri kienu ntlaħqu bl-istabbiliment tal-Mekkaniżmu Superviżorju Uniku (MSU) u l-Mekkaniżmu Uniku ta' Riżoluzzjoni (SRM). Madankollu għadha ma ġietx stabbilita sistema komuni għall-protezzjoni tad-depożiti. Il-Kummissjoni ressqet proposta għal Skema Ewropea ta' Assigurazzjoni tad-Depożiti (EDIS) f'Novembru tal-2015. L-Unjoni Bankarja tista' tilħaq il-potenzjal sħiħ tagħha u tipprovdi l-għodod kollha meħtieġa biex tittratta kriżijiet futuri biss jekk l-elementi kollha jkunu kompletament fis-seħħ. Ir-Rapport tal-Ħames Presidenti tal-2015 u d-dokument ta' Riflessjoni dwar l-approfondiment tal-Unjoni Ekonomika u Monetarja (UEM) diġà appellaw għat-tlestija tal-Unjoni Bankarja qabel tmiem l-2019. L-Ittra ta' Intenzjoni li segwiet id-Diskors dwar l-Istat tal-Unjoni tal-President Juncker appellat għat-tlestija tal-aspetti kollha tal-Unjoni Bankarja sal-2018. Għal aktar tagħrif Mistoqsijiet u Tweġibiet dwar il-Komunikazzjon tal-lum Skeda informattiva Komunikazzjoni dwar it-Tlestija tal-Unjoni Bankarja Website tal-unjoni bankarja